CONSULTA PÚBLICA PRÈVIA SOBRE EL PROJECTE D’ORDENANÇA MUNICIPAL REGULADORA DE LA VENDA DE MERCADERIES I LA PRESTACIÓ DE SERVEIS DE MANERA NO SEDENTÀRIA A BARCELONA

D’acord amb el que disposa l’article 133 de la Llei 39/2015, d’1 d’octubre, del procediment administratiu comú de les administracions públiques, amb l’objectiu de millorar la participació de la ciutadania en el procediment d’elaboració de normes, amb caràcter previ a l’elaboració del projecte d’ordenança municipal, es realitza una consulta pública, a través del portal web de l’Ajuntament de Barcelona, per tal de recollir l’opinió de la ciutadania i organitzacions més representatives potencialment afectades per la futura norma sobre:

1. Els problemes que es pretén solucionar amb la iniciativa
2. La necessitat i oportunitat de la seva aprovació
3. Els objectius de la norma
4. Les possibles solucions alternatives reguladores i no reguladores

En compliment del que s’esmenta, es descriu a continuació breument el marc en el que es planteja aquesta ordenança és el següent:

**a) ANTECEDENTS I PROBLEMES QUE ES VOLEN SOLUCIONAR AMB LA INICIATIVA**

La Llei 18/2017, de l’1 d’agost, de comerç, serveis i fires defineix la venda de mercaderies i la prestació de serveis de manera no sedentària com “*l'activitat comercial o la prestació de serveis que es duen a terme amb instal·lacions de tot tipus desmuntables o transportables o en vehicles botiga en espais de titularitat pública o privada”,* i classifica les diferents modalitats en les quals es poden dur a terme en espais de titularitat pública.

L’article 15.3 de la Llei 18/2017 estableix les diferents modalitats de venda no sedentària:

*“La venda de mercaderies i la prestació de serveis mitjançant estructures o parades desmuntables o vehicles botiga en espais de titularitat pública es poden dur a terme d'acord amb les modalitats següents:*

1. *A l'entorn de mercats fixos, en determinats llocs annexos, mitjançant instal•lacions desmuntables.*
2. *En mercats de marxants en espais o vies de titularitat pública, a càrrec d'un conjunt de professionals de la venda i de la prestació de serveis de manera no sedentària, mitjançant instal•lacions desmuntables o transportables, o en vehicles botiga, dins dels perímetres i en els llocs degudament autoritzats i ordenats per l'ajuntament, de manera periòdica i preestablerta al llarg de tot l'any.*
3. *En mercats ocasionals, de manera esporàdica, agrupada i estructurada en indrets predeterminats, sota una regulació específica, mitjançant instal•lacions desmuntables.*
4. *En parades individualitzades, sense cap mena d'estructura conjunta amb altres parades, de manera singularitzada o juntament amb un grup molt reduït de parades de manera periòdica, ocasional o temporal mitjançant instal•lacions desmuntables.*
5. *Itinerant, en zones prèviament autoritzades i delimitades per l'ajuntament, en un espai o en diversos espais, d'acord amb unes dates del calendari comunicades prèviament a l'ajuntament o autoritzades si es tracta d'espais de titularitat pública”.*

L’esmentada llei exigeix als Ajuntaments l’aprovació d’una ordenança reguladora de la venda no sedentària com a tràmit previ i ineludible per tal que l’Ajuntament pugui autoritzar l’ocupació de via pública. Així mateix preveu que l’Ajuntament que no disposi *d'ordenança municipal reguladora d'alguna de les modalitats de venda o prestació de serveis mitjançant estructures o parades desmuntables o vehicles botiga, s'entén que el municipi en qüestió no autoritza aquesta modalitat de venda en espais de titularitat pública.*

Tan mateix, cal tenir en consideració el Decret 162/2015, de 14 de juliol , de venda no sedentària en mercats de marxants, regulador de la normativa específica d’una de les modalitats de venda no sedentària. A la seva Disposició transitòria s’atorgava un termini màxim d’un any, a comptar des de la publicació d’aquest Decret en el Diari Oficial de la Generalitat de Catalunya, que va ser el 16/07/2015, perquè els ajuntaments adaptessin les ordenances reguladores de la venda no sedentària d’acord amb els paràmetres continguts en aquest Decret.

La normativa municipal que actualment dóna empara a la venda no sedentària és l’Ordenança d’usos de les vies i els espais públics, aprovada pel Ple del Consell el 27 de novembre de 1998, i en la mateixa no es regulen totes les exigències i requisits que s’estableixen en la vigent normativa comercial per tal de poder autoritzar-la .

**b) LA NECESSITAT I OPORTUNITAT DE LA SEVA APROVACIÓ**

L’autorització per a l’exercici de la venda de mercaderies i de la prestació de serveis de manera no sedentària en espais de titularitat pública, requereix, inevitablement, l’ordenació de les diferents formes i manifestacions en què es presenta aquesta activitat econòmica. Si no hi ha ordenança municipal sobre alguna de les modalitats de venda no sedentària, la conseqüència prevista per la Llei 18/2017 es entendre que el municipi no autoritza aquesta modalitat de venda en espais de titularitat pública.

La referida llei al·ludeix en diverses ocasions a les ordenances reguladores de la venda no sedentària, en concret, sobre els següents aspectes de regulació: supòsits de revocació de les autoritzacions (art. 15.5), supòsits de transmissió de les autoritzacions (art. 15.7), o tipificació d’infraccions(art. 72.4 a).

El mateix succeeix amb el Decret 162/2015, el qual, a banda de fer al•lusions reiterades a les ordenances municipals al llarg del seu articulat, també estableix quin ha de ser el contingut mínim de les que regulen l’activitat de venda no sedentària en mercats de marxants.

A Barcelona es celebren diferents esdeveniments de venda no sedentària, per la qual cosa resulta ineludible l’aprovació de la corresponent ordenança i cal dotar a la ciutat d’una normativa específica sobre aqueta matèria, ja que té entitat suficient per ser objecte d’un únic text normatiu, amb independència i substantivitat pròpies. A l’Ordenança d’usos de les vies i els espais públics no es regulen totes les exigències i requisits que s’estableixen en la vigent normativa comercial. Per tant, cal fer constar la necessitat que l’Ajuntament de Barcelona aprovi una ordenança reguladora de la venda no sedentària d’acord amb les disposicions de la Llei 18/2017, en la qual es regulin les diferents modalitats permeses a la ciutat, determinant-ne les dates i la periodicitat, delimitant el perímetre on se celebrin, i el nombre total de parades, les dimensions, l'oferta i les condicions dels marxants per a accedir-hi.

L’Ajuntament de Barcelona pot optar per autoritzar, o no, totes o alguna de les modalitats de venda no sedentària, però si opta per la seva autorització, ha de dotar-se necessàriament de la corresponent ordenança reguladora.

**c) ELS OBJECTIUS DE LA NORMA**

L’ordenança té per objecte establir les disposicions generals per a l’exercici de la venda de mercaderies i prestació de serveis de manera no sedentària en espais de titularitat pública, i l’ordenació de les diferents formes i manifestacions en què es presenta aquesta activitat econòmica, en el municipi de Barcelona.

L’ordenança haurà de regular l’autorització de la venda i la prestació de serveis mitjançant estructures o parades desmuntables o vehicles botiga en espais de titularitat pública, establir les modalitats permeses, determinar-ne les dates i la periodicitat, delimitar el perímetre on se celebrin, i el nombre total de parades, les dimensions, l'oferta i les condicions dels marxants per a accedir-hi. El procediment per a l’atorgament de les autoritzacions ha de garantir la transparència i la imparcialitat, així com la publicitat des del l’inici a la seva finalització.

La normativa a aprovar ha d’establir uns criteris clars que han de contribuir a millorar la seguretat jurídica en l’àmbit de la regulació dels diferents aspectes de la venda no sedentària, així com permetre els marxants disposar dels coneixements adequats en els quals poder basar les seves expectatives econòmiques.

**d) LES POSSIBLES SOLUCIONS ALTERNATIVES REGULADORES I NO REGULADORES**

Els objectius que es pretenen aconseguir únicament es poden resoldre amb mesures reguladores, tal i com es desprèn de les disposicions de la Llei 18/20017 18/2017 de comerç, serveis i fires i del Decret 162/2015 de venda no sedentària en mercats de marxants, per la qual cosa es necessària l’aprovació d’una ordenança municipal per a l’exercici de la venda de mercaderies i prestació de serveis de manera no sedentària en espais de titularitat pública, que reguli els requisits i les condicions, tan funcionals com procedimentals, per a l’exercici d’aquestes activitats.

**e) TERMINIS I CANALS PER FER APORTACIONS**

La ciutadania i les organitzacions més representatives que ho considerin adient poden, en exercici del dret que els reconeix l’article 133.1 de la Llei 39/2015, remetre les seves opinions i aportacions sobre els aspectes plantejats des del dia 26 de juliol fins al 12 de setembre de 2022. Aquestes aportacions es poden fer a través del formulari indicat.